陪使者護客晚發京口
作者：曹彥約
朝代：宋

paragraphs: 拖船鳥驚獸駭奔，追夫雷動雲作屯。
前日生辰使者去，賀正又出丹陽門。
欲上未上軍人馬，似響不響縣官喏。
窮冬閘閉水不行，深夜火明山欲赭。
尚書太尉傳語來，夫船未足官須催。
敵使三節能幾耳，客載萬舸何爲哉。
甘心事仇誰作俑，恥不自羞猶慫慂。
古來秦禍不須胡，蒙恬斥外斯高寵。